**Συμφωνία Πρεσπών: η ώρα της αλήθειας**

Η διεξαγωγή του «Euro 2020» στα γήπεδα της Ευρώπης διάλυσε την ψευδαίσθηση μπροστά στα μάτια όλων μας. Μέσα από τους τηλεοπτικούς δέκτες ολόκληρου του πλανήτη, πολίτες και πολιτικοί αντικρύσαμε κατάματα την αλήθεια, όπως αυτή διαμορφώθηκε ύστερα από την υπερψήφιση της συμφωνίας των Πρεσπών, ανάμεσα στην Ελλάδα και τα Σκόπια. Την αλήθεια που μας πόνεσε. Την αλήθεια που δεν μπορεί να αλλοιωθεί. Την αλήθεια πέρα από τις θεωρίες και τα γραπτά κείμενα, τα οποία έχουμε τη δυνατότητα να τα ερμηνεύουμε ή να τα παρουσιάζουμε όπως εμείς κρίνουμε, θέλουμε ή ελπίζουμε.

Ποια είναι η αλήθεια; Μα, η ύπαρξη μιας χώρας που λέγεται «Μακεδονία». Με «Μακεδόνες» ποδοσφαιριστές. Με «Μακεδόνες» φιλάθλους. Με «Μακεδονικά» εμβλήματα στις εξέδρες, όπως κασκόλ με τον ήλιο της Βεργίνας και αρχαίες ελληνικές περικεφαλαίες. Με τον Μέγα Αλέξανδρο να φιγουράρει στα πανό των «Μακεδόνων» φιλάθλων, ώστε να μην μας μένει καμία αμφιβολία για το... ποιοι είναι και πως νιώθουν, για το ποια ιστορική κληρονομιά και εθνική ταυτότητα επιχειρούν μεθοδικά να υφαρπάξουν.

Πρόκειται για τη μεγαλύτερη και πιο ξεδιάντροπη κλοπή Ιστορίας και πολιτισμού στον σύγχρονο κόσμο. Συγκρίνεται μόνο με τις κατά καιρούς προσπάθειες της Τουρκίας, η οποία μέσω του προέδρου της Ταγίπ Ερντογάν έχει εκστομίσει τέτοιες «ιστορικές χοντράδες» για το τουρκικό έθνος και τα «κατορθώματά του», ώστε αυτές κατέστησαν αυτομάτως γραφικές. Ωστόσο, ποτέ άλλοτε δεν έχει εμφανιστεί ένα κράτος που επιχειρεί να οικοδομήσει την ύπαρξη του αποκλειστικά και μόνο κλέβοντας την Ιστορία και την ταυτότητα ενός άλλου, όπως δυστυχώς επιχειρούν να κάνουν τα Σκόπια! Κι αυτό δεν είναι θεωρία. Το είδαμε στην πράξη.

Η συμφωνία των Πρεσπών, την οποία επέβαλλαν στη χώρα ο ΣΥΡΙΖΑ και οι βουλευτές των ΑΝΕΛ ενάντια στην πάνδημη λαϊκή βούληση, τώρα έγινε πολύ ορατή σε όλους μας. Η συμπεριφορά και οι δηλώσεις του Ζόραν Ζάεφ μετά τις ελληνικές διαμαρτυρίες αποδεικνύουν σε όλους μας, ελπίζω, πέρα και πάνω από κόμματα και ιδεολογίες, ότι τα Σκόπια δεν πρόκειται να βάλουν νερό στο κρασί τους. Τώρα μάλιστα που με τη δική μας υπογραφή είναι «Μακεδόνες» που μιλούν τη «Μακεδονική» γλώσσα και ζουν στη χώρα που ονομάζεται «Βόρεια Μακεδονία», αλλά για να μην υπάρχουν... «παρανοήσεις» και «Μακεδονικά» προϊόντα έχουν, και διαφήμιση στον «Μακεδονικό» τουρισμό κάνουν και οι αθλητικές τους ομοσπονδίες είναι «Μακεδονικές». Και φτάσαμε στο σημείο να «αστειεύεται» προχθές ο Εντι Ράμα με τον Ζάεφ, σχολιάζοντας το βέτο της Βουλγαρίας για την ένταξη των Σκοπίων στην ΕΕ, και να λέει δημοσίως: «*Ελπίζω πως δεν θα θέλουν να σας αποκαλέσουν Δυτική Βουλγαρία, γιατί τότε θα πρέπει να διαπραγματευτείτε ξανά με τους Έλληνες…*».

Αυτή είναι λοιπόν η πραγματικότητα. Κι αποδεικνύεται ότι η στάση της Νέας Δημοκρατίας ήταν η εθνικά σωστή και πλέον η εθνικά δικαιωμένη. Ναι, είναι μια απαράδεκτη, επιζήμια κι εθνικά επικίνδυνη η συμφωνία των Πρεσπών. Όχι, δεν είμαστε εμείς οι «κακοί εθνικιστές», που εμποδίζουμε την ειρηνική συνύπαρξη με μια μικρή γειτονική χώρα, η οποία απλώς μας... κλέβει την ταυτότητα, όπως κλέβει τη γλώσσα από μια άλλη χώρα, τη Βουλγαρία, σύμφωνα με όσα καταγγέλλουν οι Βούλγαροι.

Πέρα όμως από την ιστορική δικαίωση όσων στάθηκαν απέναντι στις Πρέσπες, αποδεικνύεται ότι δικαιώνεται και η τακτική της μη κύρωσης των τριών μνημονίων που έχουν συμφωνηθεί. Διότι, έστω και αυτή η διαδικασία αποτελεί ένα μοχλό πίεσης προς την ηγεσία των Σκοπίων να τηρήσουν όσα συμφώνησαν, δυστυχώς μεν αλλά και με την ελληνική υπογραφή... Λευκή επιταγή η Ελλάδα δεν δίνει και δε μπορεί να δώσει σε όσους επί χρόνια δεν τηρούν καν τα προσχήματα. Γιατί δεν είναι η πρώτη φορά που τα Σκόπια «κάτι ξεχνούν». Και την ενδιάμεση συμφωνία του Ανδρέα Παπανδρέου δεν την τήρησαν ποτέ! Κι ούτε στο Βουκουρέστι επέδειξαν διάθεση συμφιλίωσης, με αποτέλεσμα την ξεκάθαρη απειλή βέτο από τον **Κώστα Καραμανλή**, η οποία απέτρεψε τότε αυτό που έγινε τελικά στις Πρέσπες.

Ο πρωθυπουργός και πρόεδρος της Νέας Δημοκρατίας **Κυριάκος Μητσοτάκης**, βαθύτατα θεσμικός, έπραξε το αυτονόητο, στέλνοντας σαφές μήνυμα στους γείτονες. Έχοντας, δε, παρακολουθήσει συστηματικά όλες τις παρεμβάσεις κι αναλύσεις του **Αντώνη Σαμαρά** στο θέμα των Σκοπίων, πιστεύω ότι η θέση που εξέφρασε στο 13ο Συνέδριο της ΝΔ αλλά και στη Βουλή, εκφράζει πλέον τη συντριπτική πλειοψηφία των Ελλήνων: «*Δεχθήκαμε ως χώρα ένα ψέμα που αποσταθεροποιεί όλη την περιοχή. Η συμφωνία των Πρεσπών δεν περπατάει ούτε μέσα στα Σκόπια, ούτε στα Βαλκάνια ούτε στην Ευρώπη. Πρέπει λοιπόν να αποδεσμευτούμε δίχως να πληρώσουμε κόστος. Κι αυτό δε γίνεται από τη μια μέρα στην άλλη, αλλά γίνεται*».

Μίλτος Χρυσομάλλης

Βουλευτής Μεσσηνίας